REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/83-23

12. april 2023. godine

B e o g r a d

ZAPISNIK

19. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 12. APRILA 2023. GODINE

Sednica je počela u 11,10 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Svetlana Milijić, Nikola Radosavljević, Aleksandra Tomić, Tijana Davidovac, Nenad Mitrović, Nebojša Zelenović, Vojislav Vujić, Dragan M. Marković i Rozalija Ekres.

Sednici su prisustvovali zamenici članova Odbora: Milica Obradović (zamenik Miroslava Kondića), Snežana Paunović (zamenik Dušana Bajatovića), Dalibor Jekić (zamenik Vladimira Obradovića), Zoran Stojanović (zamenik Veroljuba Stevanovića), Đorđe Stanković (zamenik Miroslava Aleksića) i Zoran Zečević (zamenik Bojane Bukumirović).

Sednici su prisustvovali i narodni poslanici Svetozar Vujačić i Marko Atlagić.

Na predlog predsednika, Odbor je većinom glasova (15 za, jedan uzdržan, jedan nije glasao), utvrdio sledeći:

D n e v n i r e d:

1. Razgovor sa kandidatima za izbor predsednika, potpredsednika i tri člana Saveta Državne revizorske institucije;
2. Utvrđivanje Predloga odluke o izboru predsednika, potpredsednika i tri člana Saveta Državne revizorske institucije.

 Pre prelaska na rad po utvrđenim tačkama dnevnog reda Odbor je, većinom glasova (13 glasova za, jedan uzdržan, troje nije glasalo), bez primedbi, usvojio zapisnik sa 17. sednice Odbora i takođe većinom glasova (14 glasova za, jedan uzdržan, dvoje nije glasalo), bez primedbi, usvojio zapisnik sa 18. sednice Odbora.

**PRVA TAČKA DNEVNOG REDA: Razgovor sa kandidatima za izbor predsednika, potpredsednika i tri člana Saveta Državne revizorske institucije**

 Veroljub Arsić je podsetio članove Odbora da je Odbor za finansije, republički budžet i kontrolu trošenja javnih sredstava, na 18. sednici održanoj 30. marta 2023. godine, pokrenuo postupak za novi izbor predsednika, potpredsednika i članove Saveta Državne revizorske institucije s obzirom na to da funkcionerima u ovom organu 19. aprila 2023. godine ističe mandat od pet godina na koji su izabrani.

Članom 13. Zakona o državnoj revizorskoj instituciji („Službeni glasnik RS“, br. 101/05, 54/07, 36/10 i 44/18 - dr. zakon) propisano je da Savet ima pet članova, i to: predsednika, potpredsednika i tri člana, s tim što je predsednik Saveta istovremeno predsednik Institucije. U čl. 19. i 20. Zakona propisano je da predsednika, potpredsednika i članove Saveta bira i razrešava Narodna skupština, na predlog nadležnog radnog tela Skupštine, na period od pet godina, s tim da izabrani članovi mogu biti izabrani najviše dva puta. Članove Saveta u sadašnjem mandatu, u sastavu: Duško Pejović, predsednik, Bojana Mitrović, potpredsednik i članovi: Nevenka Bojanić, Marijana Simović i Ljiljana Dimitrijević, Narodna skupština izabrala je na Trećoj sednici Prvog redovnog zasedanja u 2018. godini, održanoj 19. aprila 2018. godine.

S obzirom na to da Odbor za finansije, republički budžet i kontrolu trošenja javnih sredstava ima obavezu da, u skladu sa Zakonom, podnese Narodnoj skupštini predlog za izbor članova Saveta, Odbor je pozvao poslaničke grupe da svoj predlog kandidata za članove Saveta dostave Odboru u roku od 8 dana.

Do navedenog roka predlog kandidata izbor predsednika, potpredsednika i članove Saveta Državne revizorske institucije, sa biografijom i izjavom o prihvatanju kandidature i o ispunjavanju uslova, podnele su:

- Poslanička grupa „Aleksandar Vučić – Zajedno možemo sve“, koja je predložila Duška Pejovića kao kandidata za predsednika Saveta Državne revizorske institucije, Nevenku Bojanić, Marijanu Simović i Ljiljanu Dimitrijević kao kandidate za članove Saveta Državne revizorske institucije;

- Poslanička grupa „PUPS-Solidarnost i pravda“, koja je predložila Duška Pejovića kao kandidata za predsednika Saveta Državne revizorske institucije, Nevenku Bojanić, Marijanu Simović i Ljiljanu Dimitrijević kao kandidate za članove Saveta Državne revizorske institucije;

 - Poslanička grupa „Ivica Dačić – Socijalistička partija Srbije (SPS)“, koja je predložila Mariju Obrenović kao kandidata za potpredsednika Saveta Državne revizorske institucije.

- Poslanička grupa „Narodna stranka“, koja je predložila Maju Radosavljević kao kandidata za predsednika Saveta Državne revizorske institucije.

Pregledom prijava i dostavljene dokumentacije utvrđeno je da kandidatkinja Maja Radosavljević, koju je predložila Poslanička grupa „Narodna stranka“, ne poseduje sertifikat o odgovarajućem revizorskom ili računovodstvenom zvanju. Dopisom 02-602/23-5 od 10. aprila 2023. od navedene poslaničke grupe zatraženo je da prijavu dopuni odgovarajućom dokumentacijom do 11. aprila 2023. godine do kraja radnog vremena kako bi ista bila uzeta u razmatranje. Kao odgovor na traženo Odboru je upućen dopis 02-602/23-6, 11. aprila 2023. godine kojim se od Odbora traži da prethodno podnetu prijavu za predsednika Saveta DRI razmatra kao prijavu za člana Saveta DRI. Navedena nova prijava smatra se neblagovremenom o čemu je Poslanička grupa obaveštena dopisom 02-602/23-7 od 11. aprila 2023. godine u sledećem tekstu: (citiranje dopisa)...Na osnovu svega navedenog prijava Poslaničke grupe „Narodna stranka“ neće biti uzeta u razmatranje i o njoj se Odbor neće izjašnjavati na sednici.

Članovima Odbora su dostavljeni predlozi poslaničkih grupa, sa biografijom kandidata i izjavom o prihvatanju kandidature i o ispunjavanju uslova utvrđenih Zakonom o Državnoj revizorskoj instituciji.

Pozvani su svi predloženi kandidati na današnju sednicu Odbora kako bi se obavio i razgovor s njima, u skladu sa članom 203. Poslovnika NS.

Zatim su se gore navedeni kandidati pojedinačno predstavili članovima Odbora.

U diskusiji su učestvovali: Đorđe Stanković, Veroljub Arsić, Nenad Mitrović, Zoran Zečević, Nebojša Zelenović, Dalibor Jekić, Nikola Radosavljević, Snežana Paunović, Aleksandra Tomić i Duško Pejović.

**DRUGA TAČKA DNEVNOG REDA: Utvrđivanje Predloga odluke o izboru predsednika, potpredsednika i tri člana Saveta Državne revizorske institucije.**

Odbor za finansije, republički budžet i kontrolu trošenja javnih sredstava, na 19. sednici održanoj 12. aprila 2023. godine, na osnovu člana 19. stav 1. Zakona o Državnoj revizorskoj instituciji („Službeni glasnik RS“, br. 101/05, 54/07, 36/10 i 44/18 - dr. zakon), člana 55. i člana 203. stav 3. Poslovnika Narodne skupštine („Službeni glasnik RS“, broj 20/12 – prečišćen tekst), je većinom glasova (11 za, 5 protiv, 1 nije glasao) utvrdio Predlog odluke o izboru Saveta Državne revizorske institucije.

Odbor je većinom glasova (11 za, 5 protiv, 1 nije glasao) odlučio da Predlog odluke uputi Narodnoj skupštini, sa predlogom da se u skladu sa članom 167. Poslovnika Narodne skupštine donese po hitnom postupku.

Za predstavnika Odbora na sednici Narodne skupštine određen je Veroljub Arsić predsednik Odbora.

 PREDLOG

Na osnovu člana 19. stav 1. Zakona o Državnoj revizorskoj instituciji („Službeni glasnik RS“, br. 101/05, 54/07, 36/10 i 44/18- dr zakon) i člana 8. stav 1. Zakona o Narodnoj skupštini (“Službeni glasnik RS“, broj 9/10),

 Narodna skupština Republike Srbije, na \_\_\_ sednici Prvog redovnog zasedanja u 2023. godini, održanoj \_\_\_\_\_\_\_\_\_\_\_ 2023. godine, donela je

**O D L U K U**

**O IZBORU SAVETA DRŽAVNE REVIZORSKE INSTITUCIJE**

**I**

Za predsednika Saveta Državne revizorske institucije bira se Duško Pejović, na period od pet godina.

**II**

Za potpredsednika Saveta Državne revizorske institucije bira se Marija Obrenović, na period od pet godina.

**III**

Za članove Saveta Državne revizorske institucije biraju se:

1. Nevenka Bojanić, na period od pet godina,

2. Marijana Simović, na period od pet godina,

3. Ljiljana Dimitrijević, na period od pet godina.

**IV**

 Ovu odluku objaviti u „Službenom glasniku Republike Srbije“.

RS Broj

U Beogradu, \_\_\_\_\_\_\_\_\_\_ 2023. godine

**NARODNA SKUPŠTINA REPUBLIKE SRBIJE**

 PREDSEDNIK

 dr Vladimir Orlić

Sednica je završena u 13,50 časova.

Sednica je tonski snimana.

SEKRETAR ODBORA PREDSEDNIK

 Tijana Ignjatović Veroljub Arsić